Antiokhos 3. den store
Store norske leksikon,Historie,Verdens historie og samtidshistorie,Europa,Den greske antikken
Antiokhos 3. den store var en hellenistisk konge i selevkiderriket 223–187 fvt. Han var sønn av Selevkos 2. og Laodike 2. Han gjorde mye for å gjenopprette selevkiderriket til dets tidligere utstrekning, som tilsvarte omtrent det gamle Perserriket. Han kom da i konflikt med andre hellenistiske herskere, men ble slått tilbake av ptolemeerne i Egypt. Han tok navnet basileus megas («storkongen») etter sitt berømte felttog til India (209–205 fvt.).
Antiokhos tok godt imot flyktningen Hannibal, romernes dødsfiende, og begynte å utfordre romernes hegemoni i Hellas. Antiokhos erklærte seg som «frigjøreren av Hellas mot romersk dominans», og invaderte fastlands-Hellas med 10 000 soldater i 192 fvt. Det Aetoliske Forbund valgte ham til øverstkommanderende, men støtten fra grekerne var ikke tilstrekkelig.Romerne slo ham ved Thermopylene og senere ved Magnesia i 190. Dette første til at han ved fredsavtalen i 188 fvt. måtte avstå en stor del av Lilleasia, som Roma delte ut til sine allierte. Dette ga signalet til opprør i de mer fjerntliggende provinsene, og Antiokhos 3. døde året etter på en kampanje for å slå ned selvstendighetsbevegelsene. Les mer i Store norske leksikon selevkidene den greske antikken den greske antikkens historie Hannibal Romerriket